Nacionalinis Kauno dramos teatras

Nacionalinis Kauno dramos teatras (Kauno dramos teatras) – pirmasis profesionalus stacionarus dramos teatras Lietuvoje.

 Istorija 

Pirmasis spektaklis – Hermano Sudermanno „Joninės“ (1920 m. gruodžio 19 d., režisierius Juozas Vaičkus), suvaidintas Kauno miesto teatro rūmuose (dab. Kauno muzikinis teatras).

Teatro trupės branduolį sudarė 1918 m. Sankt Peterburge J. Vaičkaus įkurtos privačios dramos studijos auklėtiniai: Viktoras Dineika, Petras Kubertavičius, Ona Kurmytė-Mazurkevičienė, Juozas Stanulis, vėliau pradėjo vaidinti aktoriai Aleksandras Kupstas, Juozas Laucius, Stasys Pilka, Ona Rymaitė, Juozas Siparis, Ipolitas Tvirbutas, Teofilija Dragūnaitė-Vaičiūnienė, Antanina Vainiūnaitė-Kubertavičienė, Petronėlė Vosyliūtė-Dauguvietienė, Elena Žalinkevičaitė-Petrauskienė.

1924–1933 m. (su pertrauka) prie teatro veikė Vaidybos mokykla.

Išskirtiniu teatro laikotarpiu laikomi 1929–1933 m., kai teatre režisavo ir jam vadovavo Andrius Oleka-Žilinskas. Jis pirmasis lietuvių teatre realizavo Stanislavskio sistemos principus, išugdė naują režisierių kartą (Romualdas Juknevičius, Algirdas Jakševičius).

1940 m. teatre atkurta vaidybos studija (veikė iki 1950 m.).

1952 m. teatro trupę papildė Lunačiarskio valstybinio teatro meno instituto Maskvoje Lietuvių studijos 24 absolventai: A. Gabrėnas, K. Genys, V. Eidukaitis, L. Noreika, B. Raubaitė, G. Tolkutė, R. Varnaitė, L. Zelčius ir kiti.

2012 m. spalio 31 d. Kauno valstybiniam dramos teatrui už nacionalinės dramaturgijos puoselėjimą, produktyvų bendradarbiavimą su lietuvių dramaturgais, nuoseklią edukacinę veiklą ir išskirtinio kūrybinio braižo repertuarą suteiktas Nacionalinio Kauno dramos teatro statusas.Kauno dramos teatro vadovas: turime pateisinti šį vardą. // Kauno diena, 2013 m. sausio 11 d. 

 Pavadinimų kaita 
 1920–1922 m. – Dramos vaidykla
 1922–1925 m. – Lietuvos Valstybės drama
 1925–1940 m. – Valstybės teatras
 1940–1941 m. – Valstybinis dramos, operos ir baleto teatras
 1941–1944 m. – Kauno didysis teatras
 1944–1949 m. – Kauno valstybinis dramos teatras
 1949–1959 m. – Kauno valstybinis dramos ir muzikos teatras, vėliau – Kauno valstybinis muzikinis dramos teatras
 1959–1990 m. – Kauno valstybinis dramos teatras
 1990–2004 m. – Kauno valstybinis akademinis dramos teatras
 2004–2012 m. – Kauno valstybinis dramos teatras
 nuo 2012 m. spalio 31 d. – Nacionalinis Kauno dramos teatrasKauno valstybiniam dramos teatrui suteiktas nacionalinio teatro statusas http://www.lrkm.lt/go.php/lit/IMG/3140 

 Teatro pastatas 

Dabartinis pastatas nėra pirmieji šio teatro namai. 1928 m. pastatytas kino teatras „Metropolitain“ pagal archit. Vladimiro Dubeneckio projektą. 1959 m. kino teatras rekonstruotas, išplečiant iki dramos teatro (archit. Kazimieras Bučas).  Vėlesnės rekonstrukcijos: 2004 m. ir nuo 2009 m. (archit. Algimantas Kančas).

Nacionalinio dramos teatro pastatas Laisvės alėjos užstatyme išsiskiria fasado aukščiu. Suprojektuoto pagal socialistinio realizmo kanonus pastato priekį puošia 4 charakteringos Romano Kazlausko skulptūros. Tai du vaikinai ir dvi merginos, apsirengę idealizuotais liaudiškais drabužiais, laikantys paprastus muzikos instrumentus.Nacionalinis Kauno dramos teatras lithuaniantheatre.com Statiniui išskirtinumo suteikia pirmame aukšte gilyn įtraukta pastato dalis. Pailga erdvė už paradinių durų – buvusi įvaža į vidinį kiemą, vedusi pro 1929 m. čia iškilusį pastatą. Teatro kavinės bei rūbinės vietoje prieškaryje veikė alaus baras „Pale Ale“, parduotuvės. Pagrindinės teatro salės išvaizda ir struktūra atspindi pirminę kino teatro formą, tik su vėlesniais patobulinimais. Šiandieninė teatro salė talpina beveik 500 žmonių, tai yra 200 mažiau, nei kino teatre „Metropolitain“.

Dideliame, kompleksiškame teatro pastate yra 5 erdvės: Didžioji salė, Rūtos salė, Ilgoji salė, Mažoji scena, Didžiosios scenos fojė.

 Galerija 

 Šaltiniai 

 Nuorodos 

 Oficiali svetainė

Kategorija:Kauno teatrai